»Man skyder måske sin kone eller nabo, for dem har man et forhold til. Men når tosser afreagerer ved at skyde vilkårlige migranter … så har Tyskland virkelig et problem. Hvor længe kan det gå godt?«

Jeg har været i Hanau i få minutter, før den libanesiske taxichauffør stiller dette spørgsmål. Han svarer selv ved at lade hænderne falde ned på rattet.

»Ikke længe,« siger han og sætter mig af ved byens gågade. Han har kørt denne tur med flere journalister i dag, så han peger sikkert mod de steder, hvor gårsdagens terrorangreb fandt sted, og dagens mindehøjtidelighed vil foregå:

»Markedspladsen lige frem, Midnight Shisha Bar er lidt længere og til højre.«

Os og dem

Midnight Shisha Bar er det ene af de to steder, hvor den 43-årige højreradikale enspænder og fritidsskytte Tobias R. fra kl. 22 onsdag aften dræbte ni mennesker, heraf næsten alle med migrationsbaggrund. Det andet gerningssted var Kiosk Arena Sports Bar i bydelen Kesselstadt. Senere myrdede Tobias R. angiveligt først sin mor og derefter sig selv. Hans vanvittige handlinger kostede i alt 11 menneskeliv.